Synagoog Oosterholt-Scharmbeek

De Synagoog Oosterholt-Scharmbeek wee dat jöödsche Goddshuus von Oosterholt-Scharmbeek. De Synagoog hett von 1865 bet 1938 bestahn.

De Doden von de Synagogengemeen sünd op’n Jöödschen Karkhoff Oosterholt-Scharmbeek begraven worrn.

 Historie 

De eerste Jood keem 1731 mit Levi Hertz na Scharmbeek. Nadem dor ok noch annere Familien hentagen sünd, sünd 1742 de eersten Goddsdeensten fiert worrn. Offiziell to en Synagogengemeen tohoopslaten hebbt sik de fiev jöödschen Familien in Scharmbeek an’n 1. Dezember 1762. Den eersten Nawies för en Synagoog gifft dat 1804. In dat Johr is Benjamin Jakob as Schoolmeester, Schächter un Vorsänger anstellt worrn. 1829 hett de Synagogengemeen beslaten en ne’e Synagoog an de Diekstraat to boon, de 1864 afbrennt is. De Gemeen hett denn en neet Gebüüd boot, dat Platz för 150 Lüüd harr un 1865 trech worrn is. Dat Gebüüd stünn an de Schosseestraat (later Bahnhoffstraat 136, vondaag Bahnhoffstraat 105) an’n Scharmbeker Beek.

In de Riekspogromnacht an’n 9. November 1938 sünd ok dör Oosterholt-Scharmbeek Lüüd tagen, de de Synagoog ansteken wullen. Wat de Brandmeester Fritz Torbohm aver verhinnern kunn. Dör de Verordnung über den Einsatz des jüdischen Vermögens is de Synagoog denn 1939 för en Kooppries von 6500 Rieksmark an de Stadt Oosterholt-Scharmbeek verköfft worrn.

Dör de Dwangsakschonen von de Natschonalsozialisten un den Holocaust sünd twölv Maten von de Synagogengemeen verdreven un 21 ümbrocht worrn. Blots twee hebbt den Holocaust in Düütschland överleevt. Na’n Tweten Weltkrieg hett Heim Wilhelm Aron en Andrag stellt, dat de Synagoog trügggeven warrt. De Stadtraad hett ok tostimmt, dat aver dor von afhängig maakt, dat dat Gebüüd an de jöödsche Gemeen trügggeven warrt, de ja to de Tied nich mehr bestahn hett. Dorüm is dor nix na kamen.

Dat Gebüüd is von 1941 bet 1945 as Kreisluftschutzschool bruukt worrn.Bahnhofstraße 105 op teufelsmoor.eu 1948 hett de Evangeelsch-Freekarkliche Gemeen dat Gebüüd övernahmen. 1982 hett de Avkaat Günter Kieber dor en Kanzlie in apenmaakt un 1984 is dat Kuntakt- un Beradungszentrum för arbeidslose Börgers von de Arbeidslosengemeenschop Oosterholt-Scharmbeek dor intagen.

In’n Harvst 2004 hebbt se dat Gebüüd afreten, üm dor en neet Wahn- un Geschäftsgebüüd to boon.Harald Goergens: Die Synagoge von Osterholz-Scharmbeck von 1865. op hagalil.com An’n 9. November 2006 is in de Neegd en Mahnmaal för de Joden inwieht worrn, de ünner de Natschonalsozialisten ümbrocht worrn sünd.Mahnmal Bahnhofstraße op teufelsmoor.eu

 Footnoten 

Kategorie:Synagoog
Kategorie:Landkreis Oosterholt
Kategorie:Gifft dat nich mehr